C 440/20

Zhrnutie stanoviska európskeho dozorného úradníka pre ochranu údajov k podpisu, predbežnému vykonávaniu a uzavretiu Protokolu, ktorým sa vykonáva Dohoda o partnerstve v sektore rybolovu medzi Európskou úniou a Maurícijskou republikou

(2022/C 440/07)

(Úplné znenie tohto stanoviska je k dispozícii v anglickom, francúzskom a nemeckom jazyku na webovom sídle európskeho dozorného úradníka pre ochranu údajov https://edps.europa.eu)

Rada 28. septembra 2021 poverila Komisiu začatím rokovaní s Maurícijskou republikou s cieľom uzavrieť nový protokol, ktorým sa vykonáva Dohoda o partnerstve v sektore rybolovu, ktorú v roku 2014 uzavrela EÚ s Maurícijskou republikou. Tieto rokovania boli úspešne ukončené a 7. mája 2022 bol na obdobie štyroch rokov parafovaný nový protokol, ktorým sa vykonáva dohoda o partnerstve v sektore rybolovu.

S európskym dozorným úradníkom pre ochranu údajov sa teraz vedú konzultácie o návrhu Komisie ohľadne podpisu a uzavretia protokolu. EDPS víta zaradenie článku 15 o ochrane osobných údajov do návrhu protokolu, ktorým sa posilňuje úroveň ochrany dotknutých osôb. EDPS víta najmä spresnenie, že údaje sa budú spracúvať výlučne na účely vykonania návrhu protokolu a že osobné údaje sa nebudú uchovávať dlhšie, než je to potrebné na účel, na ktorý sa vymenili. EDPS však odporúča, aby sa spoločný výbor (zložený zo zástupcov EÚ a Maurícijskej republiky) zaoberal ďalším spresnením týchto záruk ochrany údajov, stanovením primeraných záruk, vymáhateľných práv dotknutých osôb a účinných právnych prostriedkov nápravy, ktoré umožnia prenos údajov v súlade so všeobecným nariadením o ochrane údajov (1)/nariadením o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov (2).

1. ÚVOD

1. Európska komisia (ďalej len „Komisia“) 16. septembra 2022 vydala: — návrh rozhodnutia Rady o podpise v mene Únie a predbežnom vykonávaní Protokolu, ktorým sa vykonáva Dohoda o partnerstve v sektore rybolovu medzi Európskou úniou a Maurícijskou republikou (2022 – 2026) (ďalej len „návrh na podpis“); — návrh rozhodnutia Rady o uzavretí Protokolu, ktorým sa vykonáva Dohoda o partnerstve v sektore rybolovu medzi Európskou úniou a Maurícijskou republikou (2022 – 2026) (ďalej len „návrh na uzavretie“); a — návrh nariadenia Rady o rozdelení rybolovných možností na základe protokolu, ktorým sa vykonáva Dohoda o partnerstve v sektore rybolovu medzi Európskou úniou a Maurícijskou republikou v období 2022 – 2026 (ďalej len „návrh nariadenia“).

2. Cieľom návrhu na podpis je schváliť v mene Únie podpísanie protokolu, ktorým sa vykonáva Dohoda o partnerstve v sektore rybolovu medzi Európskou úniou a Mauríciom (2022 – 2026) (ďalej len „návrh protokolu“), v súlade s článkom 43 ods. 2 v spojení s článkom 218 ods. 5 ZFEÚ ( 3 )

3. Cieľom návrhu na uzavretie je schváliť návrh protokolu v súlade s článkom 43 ods. 2 v spojení s článkom 218 ods. 6 písm. a) bodom v) a ods. 7 ZFEÚ ( 4 )

4. Cieľom ( 5 ) návrhu protokolu je vykonať ustanovenia Dohody o partnerstve v sektore rybolovu medzi Maurícijskou republikou a Európskou úniou (ďalej len „dohoda o partnerstve v sektore rybolovu“) ( 6 )

5. Cieľom návrhu nariadenia je rozdeliť medzi členské štáty EÚ rybolovné možnosti stanovené v návrhu protokolu ( 7 )

6. Európsky dozorný úradník pre ochranu údajov vydáva toto stanovisko na základe konzultácie s Európskou komisiou 23. septembra 2022 podľa článku 42 ods. 1 nariadenia o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, pokiaľ ide o návrh na podpis a návrh na uzavretie. Návrh nariadenia bol EDPS oznámený len informatívne. EDPS víta odkaz na túto konzultáciu v odôvodnení 11 ( 8 ) návrhu na podpis a v odôvodnení 5 návrhu na uzavretie. EDPS v tejto súvislosti tiež s uspokojením poznamenáva, že v súlade s odôvodnením 60 nariadenia o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov sa s ním uskutočnila neformálna konzultácia ohľadom návrhu protokolu.

5. ZÁVERY

22. Vzhľadom na to, čo už bolo uvedené, európsky dozorný úradník pre ochranu údajov vydáva tieto odporúčania: (1) spoločný výbor má ďalej spresniť požiadavky na ochranu údajov podľa článku 15 návrhu protokolu. Cieľom má byť najmä jasné stanovenie kategórií osobných údajov, ktoré sa budú spracúvať, uvedenie konkrétneho obdobia uchovávania a stanovenie povinnosti anonymizovať po určitom období zostávajúce osobné údaje; (2) využiť spoločný výbor na zavedenie primeraných záruk, vymáhateľných práv dotknutých osôb a účinných právnych prostriedkov nápravy, ktoré umožnia prenos údajov v súlade so všeobecným nariadením o ochrane údajov/nariadením o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie. Európsky dozorný úradník pre ochranu údajov pritom odporúča Komisii, aby náležite zohľadnila usmernenia EDPB č. 2/2020 k článku 46 ods. 2 písm. a) a článku 46 ods. 3 písm. b) nariadenia 2016/679 o prenose osobnych údajov medzi orgánmi verejnej moci a verejnoprávnymi subjektmi v EHP a mimo EHP.

V Bruseli 24. október 2022 Wojciech Rafał WIEWIÓROWSKI

(1) Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).

(2) Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).

(3) Článok 1 návrhu na podpis.

(4) Článok 1 návrhu na uzavretie.

(5) Článok 2 ods. 1 návrhu protokolu

(6) Dohoda o partnerstve v sektore rybolovu medzi Európskou úniou a Maurícijskou republikou (Ú. v. EÚ L 79, 18.3.2014, s. 3), https://eur-lex.europa.eu/legal-content/EN/ALL/?uri=uriserv%3AOJ.L_.2014.079.01.0003.01.ENG

(7) Článok 1 návrhu nariadenia.

(8) EDPS poznamenáva, že odôvodnenie 11 návrhu na podpis odkazuje na „názor“ EDPS, zatiaľ čo odôvodnenie 5 návrhu na uzavretie odkazuje na „stanovisko“ EDPS. Správne znenie je „stanovisko“.